Valke slaan toe op ANC-donateur se kantore  (Argieffoto: pixabay) Die Valke het Dinsdag op die Johannesburgse kantore van LTE Consulting toegeslaan as deel van ŉ ondersoek na die verkryging van persoonlike beskermende toerusting. “Die Valke het ŉ soek-en-beslagleggingsoperasie gedoen as deel van ons ondersoek,” het kol. Katlego Mogale, woordvoerder van die Valke, gesê. Die Suid-Afrikaanse Polisiediens het vroeër vanjaar ŉ kontrak van R77 miljoen aan die maatskappy toegeken om drie miljoen gesigsmaskers aan die polisie te lewer om die verspreiding van Covid-19 te voorkom. Die maatskappy behoort aan Thulani Majola, ŉ donateur van die ANC, wat die afgelope dekade ŉ magdom regeringskontrakte gekry het. LTE is ook betrek by ŉ mislukte projek van R2,2 miljard om drinkwater aan 55 landelike areas in Giyani in Limpopo te voorsien. Die maatskappy was ook onlangs in die nuus met berigte dat die Zondo-kommissie ondersoek instel na betalings in ŉ rekening wat aan Julius Malema, EFF-leier, behoort. Die klopjag op die Sunninghill-kantore hou klaarblyklik nie verband met ŉ besluit van die Zondo-kommissie om na die finansiële state van Malema en sy adjunk, Floyd Shivambu, te kyk nie.